## Odluka o porezima Grada Buja

### NN 77/2010 (19.6.2010.), Odluka o porezima Grada Buja

GRAD BUJE

2236

Na temelju članka 35. Zakona o lokalnoj i područnoj (regionalnoj) samoupravi (»Narodne novine« br. 33/01, 60/01, 129/05, 109/07, 125/08 i 36/09) i članka 30. Zakona o financiranju jedinica lokalne samouprave i uprave (»Narodne novine« br. 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07 – Odluka USRH i 73/08), te članka 50. Statuta Grada Buja (»Službene novine« br. 11/09), Gradsko vijeće Grada Buja na sjednici održanoj 8. lipnja 2010. godine, donosi

ODLUKU

O POREZIMA GRADA BUJA

I. OPĆE ODREDBE

Članak 1.

Ovom Odlukom utvrđuju se vrste poreza koji pripadaju Gradu Buje (dalje: Grad), porezni obveznici, porezne osnovice, stope i visine poreza te način obračuna i plaćanja poreza.

Gradski porezi prihod su Proračuna Grada.

II. VRSTE POREZA

Članak 2.

Gradski porezi jesu:

1. prirez porezu na dohodak

2. porez na potrošnju

3. porez na kuće za odmor

4. porez na tvrtku ili naziv

5. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se na području Grada Buja sukladno odredbama Zakona o porezu na dohodak i Pravilnika o porezu na dohodak, te ovoj Odluci.

Članak 4.

Obveznik prireza porezu na dohodak je fizička osoba koja ostvaruje dohodak u Republici Hrvatskoj, a obveznik je poreza na dohodak prema Zakonu o porezu na dohodak i ima prebivalište ili uobičajeno boravište na području Grada Buja.

Članak 5.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 6.

Prirez porezu na dohodak plaća se po stopi od 6% na osnovicu iz članka 5. ove Odluke.

2. Porez na potrošnju

Članak 7.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića (prirodni voćni sokovi kao i sva osvježavajuća gazirana bezalkoholna pića te mineralne i gazirane vode, osim kave i čaja) u ugostiteljskim objektima.

Članak 8.

Obveznik poreza na potrošnju je pravna i fizička osoba koja pruža ugostiteljske usluge na području Grada Buja.

Članak 9.

Osnovicu poreza na potrošnju čini prodajna cijena pića koje se proda u ugostiteljskim objektima, bez poreza na dodanu vrijednost.

Članak 10.

Porez na potrošnju plaća se po stopi od 3% na osnovicu iz članka 9.

Članak 11.

Porez na potrošnju obveznik obračunava i plaća do zadnjeg dana tekućeg mjeseca za prethodni mjesec.

Obveznik poreza dužan je podnijeti mjesečni izvještaj o obračunatom i uplaćenom porezu na propisanom obrascu u roku iz prethodnog stavka, gradskom upravnom odjelu nadležnom za poslove financija.

Obveznik poreza na potrošnju mora u svom knjigovodstvu osigurati sve podatke potrebne za utvrđivanje i plaćanje poreza na potrošnju.

3. Porez na kuće za odmor

Članak 12.

Porez na kuće za odmor plaćaju pravne i fizičke osobe koje su vlasnici kuća za odmor na području Grada Buja.

Članak 13.

Porez na kuću za odmor plaća se godišnje, u iznosu od 12,00 kuna po jednom četvornom metru korisne površine kuće za odmor.

Članak 14.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor smatra se i odmaralište.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 15.

Porez na kuće za odmor ne plaća se na kuće za odmor koje se ne mogu koristiti zbog:

– ratnih razaranja i prirodnih nepogoda (poplava, požar, potres),

– starosti i trošnosti,

– privremenog smještaja prognanika i izbjeglica.

Porez na kuće za odmor ne plaća se na odmarališta u vlasništvu jedinica lokalne i područne (regionalne) samouprave koja služe za smještaj djece do 15 godina starosti.

U postupku dokazivanja statusa kuće za odmor u smislu članka 14. stavak 1. ove Odluke, osim osobne iskaznice vlasnika kuće uzimat će se u obzir sljedeća dokumentacija: mjesto i visina nastanka troška električne energije, vode, telefona, TV pretplate, potvrda o zasnovanom radnom odnosu, izjava svjedoka-susjeda, očevid, izjava o izabranom liječniku, mjesto podnošenja porezne prijave, ugovor o najmu, rješenje o kategorizaciji objekta za iznajmljivanje, porezno rješenje o utvrđivanju poreza od najma i zakupa te drugi dokazi podobni za ocjenu i utvrđivanje vremena i načina korištenja kuće ili stana.

Članak 16.

Obveznik poreza na kuću za odmor dužan je gradskom upravnom odjelu nadležnom za poslove financija dostaviti podatke koji se odnose na mjesto gdje se nalazi objekt, korisnu površinu te druge podatke (promjene u odnosu na postojeće evidencije glede korisne površine, promjene vlasništva, prijava novih obveznika) do 31. ožujka godine za koju se utvrđuje porez na kuće za odmor.

Članak 17.

Rješenje o razrezu poreza na kuću za odmor donosi nadležno tijelo Grada Buja.

Porez na kuće za odmor plaća se u roku 15 dana od dana dostave rješenja.

4. Porez na tvrtku ili naziv

Članak 18.

Obveznici poreza na tvrtku ili naziv su pravne i fizičke osobe koje su obveznici poreza na dobit ili poreza na dohodak i registrirane su za obavljanje djelatnosti.

Osobe iz stavka 1. ovoga članka koje u svome sastavu imaju poslovne jedinice (prodavaonice, pogone, radionice, prodajna mjesta), obveznici su poreza na tvrtku za svaku poslovnu jedinicu.

Članak 19.

Porez na tvrtku ili naziv plaća se u godišnjem iznosu, i to:

1. Pravne osobe obveznici poreza na dobit (sukladno klasifikaciji obveznika prema Zakonu o računovodstvu) i fizičke osobe obveznici poreza na dobit

– veliki poduzetnici 2.000,00 kn,

– srednji poduzetnici 1.500,00 kn,

– mali poduzetnici 750,00 kn,

– fizičke osobe obveznici poreza na dobit 750,00 kn.

2. Fizičke osobe obveznici poreza na dohodak (obrtnici i slobodna zanimanja) 500,00 kn.

Članak 20.

Pravna i fizička osoba iz članka 18. ove Odluke, za svaku poslovnu jedinicu plaća 50% od utvrđenog iznosa poreza u članku 19. ove Odluke.

Ako pravna i fizička osoba počne ili prestane obavljati djelatnost tijekom godine, plaća razmjerni dio poreza na tvrtku ili naziv.

Članak 21.

Poduzetnici početnici koji zapošljavaju najmanje dva djelatnika na neodređeno vrijeme plaćaju porez na tvrtku ili naziv uz sljedeće pogodnosti:

– 100% oslobođenja poreza na tvrtku ili naziv za prvu godinu poslovanja,

– 50% oslobođenja poreza na tvrtku ili naziv za drugu godinu poslovanja.

Članak 22.

Porez na tvrtku ili naziv ne plaća pravna i fizička osoba koja ne obavlja djelatnost.

Smatra se da pravna ili fizička osoba ne obavlja djelatnost, u smislu odredbe stavka 1. ovog članka, ako u prethodnom poreznom razdoblju nije ostvarila prihod u smislu odredbi zakona i podzakonskih akata kojima se uređuje porez na dobit, iskazan u prijavi poreza na dobit, odnosno nije ostvarila poslovne primitke u smislu odredbi zakona i podzakonskih akata kojima se uređuje porez na dohodak, iskazane u knjizi primitaka i izdataka.

Za oslobađanje od plaćanja poreza, u smislu odredbi stavka 1. ovog članka, porezni obveznik dužan je gradskom upravnom odjelu nadležnom za poslove financija dostaviti potrebnu dokumentaciju izdanu od nadležnog tijela, do 30. travnja godine za koju se utvrđuje porez.

Porez na tvrtku ne plaćaju poduzeća koja od ukupnog broja zaposlenih zapošljavaju 40% ili više invalidnih ili rehabilitiranih osoba, te fizičke osobe invalidi Domovinskog rata koji samostalno obavljaju djelatnost.

Članak 23.

Rješenje o razrezu poreza na tvrtku ili naziv donosi nadležno tijelo Grada Buja.

Porez na tvrtku ili naziv plaća se u roku od 15 dana od dana dostave rješenja.

5. Porez na korištenje javnih površina

Članak 24.

Porez na korištenje javnih površina plaćaju pravne i fizičke osobe kojima je nadležno tijelo Grada Buja odobrilo privremeno korištenje javne površine.

Pod javnom površinom iz stavke 1. ovog članka podrazumijevaju se: ulice, trgovi, nogostupi, zelene površine, parkovi i parkirališta.

Članak 25.

Porez na korištenje javnih površina plaća se po četvornom metru javne površine koji se koristi.

Porez iz stavka 1. ovog članka obračunava se u dnevnom iznosu:

a) za izgradnju i popravak zgrada i drugih građevina te odlaganje materijala:

– u odobrenom roku 1,00 kn

– izvan odobrenog roka ili bez odobrenja 5,00 kn

b) za prodaju razne robe, cvijeća i sve druge namjene 3,00 kn

c) za zauzimanje javnih površina radi pružanja
 ugostiteljskih usluga 1,50 kn.

Članak 26.

Korištenje javnih površina u vrijeme održavanja lokalnih proslava ne oporezuje se po ovoj Odluci. Organizator proslave sklapa posebne Ugovore s korisnicima javnih površina prema odluci Odbora za organizaciju proslave.

Porez iz članka 24. ove odluke ne plaća se na javne površine za koje je sklopljen ugovor o zakupu zemljišta za postavu kioska, terasa i drugih montažnih naprava.

Od plaćanja ovog poreza izuzimaju se aktivnosti za predizborne, humanitarne, kulturne, sportske, prosvjetno-edukativne i zdravstvene usluge.

Članak 27.

Rješenje o razrezu poreza na korištenje javne površine donosi nadležno tijelo Grada Buja.

Porez na korištenje javnih površina plaća se u roku od 15 dana od dana dostave rješenja.

III. ZAJEDNIČKE ODREDBE

Članak 28.

Poslove u vezi s utvrđivanjem, naplatom i ovrhom prireza porezu na dohodak obavlja Porezna uprava u skladu s propisima koji reguliraju predmetno područje.

Poslove u vezi s utvrđivanjem, evidentiranjem, naplatom i ovrhom radi naplate gradskih poreza propisanih člankom 2. točka
2. – 5. obavlja gradski upravni odjel nadležan za poslove financija.

Pravne i fizičke osobe dužne su na zahtjev nadležnog odjela gradske uprave Grada Buja, dostaviti podatke odnosno omogućiti uvid u poslovne knjige, evidencije i dokumentaciju, a sve u svrhu prikupljanja podataka za utvrđivanje i naplatu poreza u smislu ove Odluke.

Članak 29.

Pri utvrđivanju poreza, naplati, žalbi i svim ostalim radnjama primjenjuju se odredbe Općeg poreznog zakona.

IV. ZAVRŠNE ODREDBE

Članak 30.

Stupanjem na snagu ove Odluke prestaje važiti Odluka o porezima Grada Buja (»Službene novine« broj 7/01 i »Narodne novine broj« 29/03).

Ova Odluka objavit će se u »Narodnim novinama« i »Službenim novinama« Grada Buja. Odluka stupa na snagu osam dana od dana objave u »Narodnim novinama«.

Klasa: 410-01/10-01/01

Urbroj: 2105/01-02-10-2

Buje, 8. lipnja 2010.

Predsjednik
Gradskog Vijeća
Fabrizio Vižintin, v. r.

Odluka, NN 77/2010-2236